Risaeðlur

Risaeðlur (fræðiheiti Dinosauria) voru hryggdýr sem drottnuðu yfir landrænu vistkerfi jarðar í meira en 160 milljón ár. Þær komu fyrst fram á sjónarsviðið fyrir um 230 milljónum ára. Í lok krítartímabilsins, fyrir 65 milljónum ára, varð hamfaraatburður sem olli útdauða þeirra og þar með endalokum yfirráða þeirra á landi. Fuglar nútímans eru taldir beinir afkomendur risaeðlanna. 

Allt frá því að leifar fyrstu risaeðlunnar fundust á 19. öld hafa steingerðar beinagrindur þeirra dregið að sér mikla athygli á söfnum um víða veröld. Risaeðlur eru orðnar hluti af heimsmenningunni og ekkert lát virðist á vinsældum þeirra, sér í lagi á meðal barna. Fjallað hefur verið um þær í metsölubókum og kvikmyndum á borð við Júragarðinn, og nýjustu uppgötvanir um risaeðlur birtast reglulega í fjölmiðlum. 

Enska orðið dinosaur er einnig notað óformlega til að lýsa hvers kyns forsögulegum skriðdýrum eins og pelycosaur Dimetrodon, hinum vængjaða pterosaur, og vatnaskriðdýrunum (ichthyosaur), svaneðlu (plesiosaur dolichodeirus) og mosaeðlu (mosasaur), þrátt fyrir að ekkert þeirra sé í raun risaeðla.

 Tengt efni 
 Listi yfir risaeðlur

 Tengill 


 Vefsíða á íslensku um risaeðlur 
 Risaeðlur - latnesk og íslensk heiti; Náttúrufræðingurinn 2009